钦定古今图书集成/明伦汇编/官常典/第407卷 > 冯熙
## 钦定古今图书集成/明伦汇编/官常典/第407卷 > 冯熙

按：《三国吴志孙权传》注：《吴书》曰：“权遣立信都尉冯熙
聘于蜀，吊备丧也。熙字子柔，颍川人，冯异之后也。权
之为车骑，熙历东曹掾，使蜀，还为中大夫。后使于魏。
文帝问曰：‘吴王若欲修宿好，宜当厉兵江关，县旍巴
蜀；而闻复遣修好，必有变故’。熙曰：‘臣闻西使直报问，
且以观衅，非有谋也’。又曰：‘闻吴国比年灾旱，人物雕
损。以大夫之明观之，何如’？”熙对曰：“吴王体量聪明，善
于任使，赋政施役，每事必咨。敬养宾旅，亲贤爱士，赏
不择怨仇，而罚必加有罪。臣下皆感恩怀德，惟忠与
义，带甲百万，谷帛如山，稻田沃野，民无饥岁，所为金
城汤池，彊富之国也。以臣观之，轻重之分，未可量也。”
帝不悦，以陈群与熙同郡，使群诱之，啖以重利，熙不
为。回途至摩陂，欲困苦之。后又召还未至，熙惧见迫
不从，必危身辱命，乃引刀自刺，御者觉之，不得死。权
闻之，垂涕曰：“此与苏武何异！”竟死于魏。